Lemmy Kilmister

Lemmy Kilmister (rodným menom Ian Fraser Kilmister; * 24. december 1945, Stoke-on-Trent, Spojené kráľovstvo  † 28. december 2015, Los Angeles, Kalifornia, USA) bol anglický spevák a basgitarista, zakladajúci člen heavymetalovej skupiny Motörhead. Jeho výzor, hrubé fúzy a drsný spev z neho spravili ľahko rozpoznateľnú kultovú osobnosť.

Začiatky 
Narodil sa v meste Burslem v Stoke-on-Trent (grófstvo Staffordshire) v Anglicku 24. decembra 1945. Keď mal Kilmister tri mesiace, jeho otec, bývalý vojenský kňaz Royal Air Force, sa rozviedol s jeho matkou. Jeho matka spolu s jeho starou mamou sa presťahovali do Newcastle-under-Lyme, neskôr do mesta Madeley.

Keď mal 10 rokov, jeho matka sa vydala za Georgea Willisa, ktorý mal z predošlého manželstva dve deti, s ktorými Kilmister moc nevychádzal. Rodina sa presťahovala do Walesu, konkrétne do mesta Benllech v Anglesey. V tomto čase začal Kilmister prejavovať záujem o rock and roll, dievčatá a kone. Navštevoval školu Ysgol Syr Thomas Jones School v Amlwch, kde dostal prezývku Lemmy. Sám si nebol istý odkiaľ, je možné, že z frázy známej pre žobranie.

Keď mal 16, videl na vystúpení v Cavern Clube slávnych The Beatles, neskôr sa naučil hrať ich skladby z ich prvého albumu. Obdivoval tiež sarkastickú povahu skupiny, hlavne Johna Lennona. Po odchode zo školy a presťahovaní rodiny do mesta Conwy, si Lemmy zarábal manuálnou prácou, vrátane práce v továrni Hotpoint a hrával v miestnych skupinách, ako boli napr. The Sundowners, a navštevoval školu jazdenia na koni. Vo veku 17 spoznal dievča Cathy, s ktorou sa presťahoval do Stockportu. Mal s ňou syna Seana, ktorého neskôr dali na adopciu.

Nahrávky a vystupovanie 
V Stockporte bol členom kapiel The Rainmakers a neskôr The Motown Sect, s ktorými hrával tri roky v severných kluboch. S cieľom postúpiť v svojej kariére ďalej sa v roku 1965 stal členom skupiny The Rockin' Vickers, ktorá podpísala zmluvu s CBS, vydala tri single a odohrala turné po Európe (podľa niektorých správ boli prvou britskou kapelou, ktorá vystúpila v Juhoslávii). Počas vystupovania so skupinou žil v Manchestri, kde stretol Tracy, s ktorou mal syna Paula.

V roku 1967 sa presťahoval do Londýna. Býval v byte spolu s Noelom Reddingom, ktorý bol basgitarista The Jimi Hendrix Experience a Lemmy dostal možnosť byť členom skupiny ako personál na turné. V roku 1968 sa stal členom psychedelickej skupiny Sam Gopal, s ktorou nahral album Escalator. Po tom, čo v Chelsea stretol Simona Kinga, dostal príležitosť hrať v skupine Opal Butterfly. Skupina ale zakrátko zanikla, nedokázala zaujať svojimi singlami. V tomto čase Lemmy rozmýšľal nad zmenou svojho mena na priezvisko svojho nevlastného otca (Willis), ale nakoniec zostal pri svojom rodnom mene.

V roku 1971 sa stal členom space rockovej skupiny Hawkwind, ktorá pochádzala z Ladbroke Grove. Nemal veľa skúseností v hraní na basovej gitare, no onedlho zdokonalil svoje hranie, ovplyvnené jeho predošlo hrou na rytmickej gitare. Často používal double-stopy a akordy namiesto jednoduchých nôt, ktoré používa väčšina basgitaristov. Jeho hra na basovej gitare bola podstatnou časťou piesní skupiny, najmarkantnejšia je na albume Space Ritual. Bol tiež spevákom skupiny v niektorých skladbách, napríklad na „Silver Machine“, ktorá dosiahla v rebríčku hitparády tretie miesto v roku 1972.

Motörhead 

Lemmy bol v roku 1975 prepustený zo skupiny Hawkind. Príčinou bolo jeho zadržanie na kanadskej hranici za držanie drôg, pričom strávil päť dní vo väznici. Po týchto udalostiach Lemmy založil novú skupinu, gitaristom bol Larry Wallis (bývalý člen Pink Fairies, Steve Took's Shagrat a UFO) a bubeníkom Lucas Fox. Wallis bol nevlastným otcom Lemmyho syna Paula. Názov novej skupiny bol pôvodne „Bastard“. Po tom, čo im manažér oznámil, že s týmto menom sa nedostanú na Top of the Pops, Lemmy zmenil názov skupiny na Motörhead – titul poslednej skladby, ktorú zložil v skupine Hawkwind.

Onedlho Wallisa a Foxa nahradili gitarista "Fast" Eddie Clarke a bubeník Phil „Philthy Animal“ Taylor a v tejto zostave začínala skupina dosahovať úspech. Zvuk skupiny mal úspech u Lemmyho predošlých fanúšikov ako aj novovznikajúcej vrstvy fanúšikov punk rocku. Podľa vlastných slov cítil väčšiu podobnosť s punkermi než metalistami a jeho vokál bol v tom čase v anglickom rocku jedinečný. Úspech skupiny dosiahol vrchol v rokoch 1980 a 1981, kedy mala skupina viacero hitov na popredných priečkach, vrátane singlu „Ace of Spades“ a vydala úspešný album No Sleep 'til Hammersmith. Motörhead sa odvtedy stali jednou z najvplyvnejších hudobných skupín v žánri heavy metal a hoci bol Lemmy jediný nepretržitý člen skupiny, skupina vystupovala až do jeho smrti. Hoci sa zostava skupiny počas jej 30-ročnej histórie viackrát menila, trojica Lemmy, Phil Campbell a Mikkey Dee bola rovnaká od roku 1995.

Lemmy tiež pracoval a vystupoval s viacerými inými hudobníkmi, príležitostne vystupoval so skupinu Hawkwind. Spolupracoval ako textár a skladateľ na albume Ozzyho Osbourna No More Tears z roku 1991. Napísal texty piesní „Hellraiser“ (ktorá neskôr vyšla ako singel Motörhead), „Desire“, „I Don't Want to Change the World“ a na singel „Mama I'm Coming Home“. Lemmy uviedol vo viacerých rozhovoroch, že zarobil viac peňazí na honorároch z tejto jednej piesne, než počas celej kariéry v skupine Motörhead. V novembri 2002 vydal Lemmy svoju autobiografiu pod názvom White Line Fever. V roku 2005 vyhrala skupina svoje prvé ocenenie Grammy, keď prekonala skupiny Slipknot, Killswitch Engage, Hatebreed a Cradle of Filth, v kategórii Najlepší metalový výkon s ich coververziou „Whiplash“ od Metallicy.

Smrť 
Lemmyho smrti predchádzali zdravotné problémy, ktoré nútili Motörhead rušiť vystúpenia. Dva dni po jeho narodeninách, 26. decembra 2015 mu diagnostikovali nádor v hlave a v krku. V pondelok 28. decembra skonal.

V nasledujúci deň jeho smrti sa internet plnil kondolenciami fanúšikov, novinárov, ale aj Lemmyho kolegov z hudobnej branže. Na svoje Facebookové profily vyjadrili svoj smútok aj Metallica, Slash, Alice Cooper, Iron Maiden a ďalšie známe osobnosti.

Referencie

Iné projekty

Externé odkazy 
 Lemmy Kilmister

Zdroj 

Anglickí ateisti
Členovia skupiny Motörhead
Anglickí heavymetaloví basgitaristi
Anglickí heavymetaloví gitaristi
Anglickí heavymetaloví speváci
Anglickí rockoví basgitaristi
Anglickí rockoví gitaristi
Anglickí rockoví speváci
Anglickí anarchisti
Anglickí speváci-skladatelia
Anglickí skladatelia modernej hudby